b'\n_START_ARTICLE_\nRataskaevu t\xc3\xa4nav\n_START_PARAGRAPH_\nRataskaevu t\xc3\xa4nav on t\xc3\xa4nav Tallinna vanalinnas._NEWLINE_Rataskaevu t\xc3\xa4nav algab Pika ja Nunne t\xc3\xa4nava ning Pika jala ristmikul. Sealt kulgeb ta algul l\xc3\xb5unasse ja siis p\xc3\xb6\xc3\xb6rab kagusse. Rataskaevu juures ristub ta Dunkri t\xc3\xa4navaga. Rataskaevu t\xc3\xa4nav on umbes 160 m pikk. Ta l\xc3\xb5peb ristmikul, kust itta l\xc3\xa4heb Niguliste t\xc3\xa4nav ja l\xc3\xa4\xc3\xa4nde L\xc3\xbchike jalg, ning j\xc3\xa4tkub sealt l\xc3\xb5una suunas R\xc3\xbc\xc3\xbctli t\xc3\xa4navana. Suurimad majanumbrid on 24 paarisnumbrite ja 9 paaritute numbrite poolel._NEWLINE_Aastatel 1950\xe2\x80\x931987 kandis t\xc3\xa4nav koos R\xc3\xbc\xc3\xbctli t\xc3\xa4navaga \xc3\xbchist Rataskaevu t\xc3\xa4nava nime.\n_START_SECTION_\nAjalugu\n_START_PARAGRAPH_\nRataskaevu t\xc3\xa4nav tekkis 11. sajandil ja oli \xc3\xbchendusteeks l\xc3\xb5una poolt tuleva kaubatee P\xc3\xa4rnu maantee ja Raekoja platsi vahel._NEWLINE_T\xc3\xa4navat on esmakordselt mainitud 1328 nimetusega platea dicta dumestrate, monte penes machina (1381) ja sternestrate (1489\xe2\x80\x931521)._NEWLINE_T\xc3\xa4navale nime andnud kaevu on esmakordselt mainitud Tallinna p\xc3\xa4rusraamatus 30. aprillil 1375 Sternsodi kaevuna. See nimetus tulenes alamsaksa keelest s\xc3\xb5nast "stern" \'kalk\', kuna kaevu vesi oli lubjarikas ja v\xc3\xa4ga kalk. Rataskaevu nime (saksa keeles Raderbrunner) sai kaev veet\xc3\xb5stmisseadme j\xc3\xa4rgi. Kaevuvee ebakvaliteetsuse t\xc3\xb5ttu loobuti selle kasutamisest 19. sajandi keskpaiku, kaev j\xc3\xa4i hooletusse ja kandis kuni kinniajamiseni rahvap\xc3\xa4rast nime Kassikaev (saksa keeles Katzenbrunner).'